### Resumé

Christian Christensen, afd. 8753, anmoder om godkendelse af låneoptagelse i forbindelse med tagrenovering.

Huslejestigningen som følge af renoveringen er for de enkelte lejemål under 5 %. Huslejestigningen skal derfor ikke særskilt godkendes af Teknisk Udvalg.

### Sagsfremstilling

Christian Christensen, afd. 8753, Englystparken, anmoder om godkendelse af låneoptagelse i forbindelse med tagrenovering.

Englystparken i Børkop består af en række bebyggelser fordelt på i alt 256 boliger med et samlet areal på 16.930 m2. Boligselskabet har oplyst, at flere bygninger gennem en længere periode var plaget af utæt tag, som gav anledning til flere fugtskader på loftet.

Renoveringen blev godkendt af afdelingsmødet den 17. april 2023.

Renoveringen er afsluttet.

#### Låneoptagelse og huslejestigning

Christian Christensen har fremsendt byggeregnskab for renoveringen. Omkostningerne ved renoveringen er opgjort til 4.006.110,59 kr.

Renoveringen skal finansieres ved hjemtagelse af et fastforrentet 30-årigt realkreditforeningslån på 4.015.000 kr.

Låneoptagelsen kræver ikke kommunal garanti.

Lånet finansieres gennem huslejestigning samt ved at nedskrive afdelingens henlæggelser til planlagt og periodisk vedligeholdelse og fornyelse.

Huslejestigningen er beregnet til 0,74 % pr. m2. Huslejestigningen for den enkelte lejer er således baseret på den enkeltes antal m2 i boligen.

Christian Christensen har fremsendt følgende huslejeberegning:

![Oversigt over huslejestigning](data:image/png;base64...)

Som det fremgår af tabellen er huslejestigningen for de enkelte lejemål under 5 %. Det er kun huslejestigninger over 5 % inden for et regnskabsår, der skal godkendes af kommunalbestyrelsen, jf. driftsbekendtgørelsens § 79, stk. 4. Huslejestigningen skal derfor ikke særskilt godkendes.

#### Lovgrundlag

Når en boligorganisation ønsker at optage et lån med pant i organisationens faste ejendom, kræver det kommunalbestyrelsens godkendelse, jf. almenboliglovens § 29.

Byrådet delegerede den 2. oktober 2013, pkt. 178, sin kompetence til Teknisk Udvalg, som herefter kan godkende optagelse af lån i forbindelse med renoveringsprojekter, der ikke indebærer kommunal garantistillelse.

#### Forvaltningens bemærkninger til beslutningskompetencen

Teknisk Udvalg besluttede den 7. november 2023, punkt 243, at delegere kompetencen til at træffe beslutning i sager om låneoptagelse og huslejestigning i forbindelse med ekstraordinære renoveringsprojekter til administrationen, men ved en fejl blev beslutningen om delegation ikke forelagt for Byrådet til godkendelse.
Forvaltningen har på ny anmodet Teknisk Udvalg, Økonomiudvalget samt Byrådet om at godkende, at beslutningskompetencen delegeres til administrationen. Teknisk Udvalg har behandlet denne anmodning på møde den 18. juni 2024, punkt 145, og har anbefalet at kompetencen delegeres.

Økonomiudvalget har på deres møde den 5. august 2024 besluttet at udsætte delegeringssagen.

Teknisk Udvalg anmodes på den baggrund om at tage stilling til det ansøgte.

### Økonomi

Ingen bemærkninger

### Klima og resiliensvurdering

Ingen bemærkninger

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller

**at** udvalget godkender låneoptagelsen på 4.015.000 kr. med pant i afdelingens faste ejendom.

### Beslutning

Godkendt.